b'\n_START_ARTICLE_\nDataangrep\n_START_PARAGRAPH_\nEt dataangrep er en ondsinnet manipulasjon, endring eller sletting av data som kan medf\xc3\xb8re at et datalagringsmedium ikke lenger kan brukes slik eieren har bestemt. Det samme gjelder avskj\xc3\xa6ring av nettilgang. Eksempler er implantering av \xc2\xabtrojanske hester\xc2\xbb eller virusprogrammer som kan \xc3\xb8delegge data og programmer eller gj\xc3\xb8re anlegget s\xc3\xa5rbart ved \xc3\xa5 lage sikkerhetshull. Et annet eksempel er handlinger som skaper overbelastning p\xc3\xa5 dataanlegget eller nettverkslinjen, som medf\xc3\xb8rer at anlegget trer ut av funksjon, slik som tjenestenektangrep._NEWLINE_Dataangrep er en form for datakriminalitet \xe2\x80\x93 kriminalitet som beg\xc3\xa5s ved utnyttelse av informasjonsteknologi. Det kan ogs\xc3\xa5 v\xc3\xa6re en del av krigf\xc3\xb8ring, kjent som datakrigf\xc3\xb8ring._NEWLINE_Dataangrep er ikke det samme som hacking. En hacker er en meget dyktig programmerer, uavhengig om han eller hun bruker disse kunnskapene til \xc3\xa5 beg\xc3\xa5 datainnbrudd._NEWLINE_De vanligste dataangrepene fra internett skjer via e-post og nettsider. En del angrep kommer ogs\xc3\xa5 fra minnepinner infisert med skadevare, gjerne opprinnelig fra internett.'